Der rettes en markant kritik af Finansministeriet i forbindelse med beslutningen om at børsnotere Dong i 2014.

Centrale dokumenter findes ikke, og der mangler i det hele taget vigtig dokumentation om ministeriets overvejelser i forbindelse med dele af sagen. Det fremgår af en netop offentliggjort beretning på Statsrevisorernes hjemmeside:

- Statsrevisorerne finder det meget utilfredsstillende, at Finansministeriet ikke har levet op til god forvaltningsskik, idet flere centrale dokumenter ikke findes på Finansministeriets sager, og centrale overvejelser om kapitaludvidelsen ikke er tilstrækkeligt dokumenteret. En skærpende omstændighed er, at der er tale om en meget væsentlig økonomisk transaktion, hedder det i beretningen.

Den fortsætter:

- Statsrevisorerne kritiserer, at Finansministeriets beslutningsgrundlag til regeringens Økonomiudvalg og forligskredsen om kapitaludvidelsen i flere tilfælde var ufuldstændige.

De politisk udpegede statsrevisorer baserer blandt andet deres kritik på, at ”væsentlige dele” af buddet fra den amerikanske investeringsbank Goldman Sachs ikke blev afgivet skriftligt, selvom det var et krav.

Rigsrevisionen kritiserer med samme begrundelse forløbet:

- Rigsrevisionen konstaterer, at flere centrale dokumenter ikke findes på Finansministeriets sager om kapitaludvidelsen, og at ministeriets overvejelser ikke i alle tilfælde er tilstrækkeligt dokumenteret.

Kritik tages til efterretning

De afsluttende forhandlinger mellem Goldman Sachs og ATP, som også investerede i Dong-aktier, er heller ikke ”fuldt ud dokumenteret”, hvilket Statsrevisorerne også kritiserer.

Derudover har Finansministeriet ikke dokumenteret, hvordan ministeriet i sidste ende nåede frem til en indstilling til regeringens økonomiudvalg og forligskredsen i Folketinget om valget af investorer.

I en skriftlig kommentar tager nuværende finansminister Kristian Jensen (V) kritikken til efterretning:

- Jeg tager Rigsrevisionens kritik af, at der er dele af kapitaludvidelsen, der kunne være bedre dokumenteret, til efterretning.

- Jeg kan naturligvis ikke kommentere det daværende økonomiudvalgs interne overvejelser, men det er altid vigtigt at kunne dokumentere sagsgangene, siger finansminister Kristian Jensen.

Rettet: Det fremgik tidligere af denne artikel, at centrale dokumenter i Dong-sagen er blevet væk. Det er ikke korrekt. Rigsrevisionen kritiserer derimod, at Finansministeriet ikke har udarbejdet tilstrækkelig dokumentation i sagen.

Læs også : Luxembourg-finten: Goldman Sachs kan skattefrit hive milliarder ud af Dong

Dong-sagen kort: